**OBAVJEŠTENJE O ORGANIZOVANJU TRENING PROGRAMA ZA ZAPOSLENE U OBLASTI SOCIJALNE I DJEČJE ZAŠTITE NA OPŠTE TEME IZ OBLASTI LJUDSKIH PRAVA DJECE S INVALIDITETOM I OSOBA S INVALIDITETOM**

U skladu s *Pravilnikom o standardima za akreditaciju programa obuke, odnosno programa pružanja usluge, načinu sprovođenja postupka akreditacije programa i sadržini i obliku sertifikata (član 10)*, obavještavamo Vas da će se trodnevni *Trening program za stručne radnike/ce iz oblasti socijalne i dječje zaštite na opšte teme iz oblasti ljudskih prava djece s invaliditetom i osoba s invaliditetom* **održati u periodu od 28. februara do 2. marta 2023**, u Podgorici.

*Trening* će se sprovoditi po **akreditovanom programu UMHCG kod Zavoda za socijalnu i dječju zaštitu**, čime se želi doprinijeti unaprjeđenju znanja kod stručnih radnika/ca o adekvatnom pristupu djeci i osobama s invaliditetom kako bi imali proaktivnu ulogu i mogućnost prepoznavanja i uvažavanja individualnih potreba korisnika. Ovaj *Trening* će biti organizovan u trajanju od tri radna dana, a vodiće ga treneri/ice s dugogodišnjim iskustvom u ovoj oblasti.

*Trening* pruža teorijska i praktična znanja i iskustva iz prakse i daje smjernice za rad s djecom s invaliditetom i odraslim osobama s invaliditetom prilikom procjene, obezbjeđivanja, pružanja i nadgledanja usluga i mjera podrške za ravnopravan i dostojanstven život koji uvažava različitost i uključenost u zajednicu, odrastanje u zdravom okruženju i osnaživanje za samostalan život. *Trening* daje mogućnost stručnim radnicima i stručnim saradnicima da adekvatnije sagledaju okolnosti i potrebe korisnika, da adekvatnije procijene individualne potrebe i uticaj socijalnog okruženja i predlože i omoguće najadekvatnije mjere, akcije i usluge koje će dostići najefektivnije ishode i rezultate.

***Trening* će za krajnji rezultat imati:** aktivniju, zadovoljniju i produktivniju djecu s invaliditetom i samostalnije osobe s invaliditetom, s osjećajem sigurnosti, i uvažavanja njihovih potreba i njihove ličnosti.

**Ciljna grupa** *Treninga* su stručni radnici/ce u centrima za socijalni rad i kod pružalaca usluga, odnosno svi zaposleni u ustanovama socijalne i dječje zaštite na nacionalnom i lokalnom nivou: centrima za socijalni rad, centrima za smještaj djece, mladih, odraslih i starijih osoba s invaliditetom.

*Trening* se sastoji od deset modula. Svakog dana rad počinje u 9.00 časova. *Trening* se prva dva dana se završava u 16.00 časova, dok se posljednjeg dana završava u 16.20. Najmanje 85% programa je obavezno za dobijanje potvrde o uspješnom pohađanju *Treninga*.

Prijave se mogu slati do **27. februara 2023.**  dostavljanjem **biografije s osnovnim podacima** i **motivacionog pisma** na mejl adresu: **umhcg2016@gmail.com**, s naznakom **Trening na opšte teme iz oblasti ljudskih prava djece s invaliditetom i odraslih OSI**.

Odabranim učesnicima *Trening*a biće poslat detaljan *Program rada*, kao i detalji o mjestu održavanja obuke.

Ovaj *Trening* planirana je za maksimalno 15 učesnika/ca, a troškove organizacije snosi **UMHCG** (ručak i osvježenje za učesnike).

*Trening* se sprovodi u okviru projekta *Ključ SamostalnOStI* koji sprovodi **UMHCG**, uz finansijsku podršku **Glavnog grada Podgorica** posredstvom *Javnog konkursa za raspodjelu sredstava za projekte nevladnih organizacija za 2022*.

S uvažavanjem,

Programska asistentkinja

**Miliena Kovačević**